钦定古今图书集成/明伦汇编/官常典/第789卷 > 葛宫
## 钦定古今图书集成/明伦汇编/官常典/第789卷 > 葛宫

按《宋史》本传：“宫字公雅，江阴人。举进士，授中正军掌
书记。善属文。上《太平雅颂》十篇，真宗嘉之，召试学士
院，进两阶。又献《宝符阁颂》，为杨亿所称。知南充县，东
川饥，民艰食，部使者檄守资、昌两州，以惠政闻。知南
剑州，土豪彭孙聚党数百，凭依山泽为盗，出害吏民，
不可捕，宫遣沙县尉许抗谕降之。并溪山多产铜银”，
吏挟奸罔利，课岁不登，宫一变其法，岁羡馀六百万。
三司使闻于朝，论当赏。宫曰：“天地所产，吾固盗之，又
可为功乎？”卒不言。徙知滁、秀二州。秀介江、湖间，吏为
关，泾溃，上以征往来，间有昏葬，趋期者多不克，宫命
悉毁之。积官秘书监、太子宾客。治平中，转工部侍郎。
熙宁五年，卒，年八十一。宫性敦厚，恤录宗党，抚孤嫠，
赖以存者甚众。